b'\n_START_ARTICLE_\nMik Kaminski\n_START_SECTION_\nZgodnje \xc5\xbeivljenje\n_START_PARAGRAPH_\nKaminski se je rodil v Harrogatu, North Yorkshire. Okrog svojega petega leta je Kaminski za\xc4\x8del igrati violino. Njegova babica je bila u\xc4\x8diteljica glasbe, njen prijatelj pa u\xc4\x8ditelj violine. V javnosti je prvi\xc4\x8d nastopil z Leeds Orchestra, ko je bil star 14 let. \xc5\xa0olal se je na Leeds School of Music. Med \xc5\xa1olanjem je ustanovil skupino Cow, kjer sta igrala \xc5\xa1e njegova prijatelja John Hodgson (bobni) in John Marcangelo (klaviature, tolkala).\n_START_SECTION_\nKariera\n_START_PARAGRAPH_\nLeta 1973 se je pridru\xc5\xbeil skupini Joe Soap in sodeloval pri snemanju albuma Keep It Clean. Njihov producent Sandy Roberton je Kaminskega predlagal Andyju Robertsu, ki je za svoj album potreboval violinista. Kaminski je tako leta 1973 snemal album Andy Roberts & the Grand Stampede._NEWLINE_Po teh albumih je Kaminski v \xc4\x8dasopisu Melody Maker opazil oglas za delovno mesto violinista pri skupini Electric Light Orchestra (ELO) in se prijavil na razpis. Po dveh intervjujih z Jeffom Lynnom je postal \xc4\x8dlan skupine ELO in je postal edini \xc4\x8dlan skupine, ki mu na avdiciji ni bilo potrebno zaigrati niti enega tona._NEWLINE_Kaminski je na za\xc4\x8detku svojega delovanja pri ELO nosil ogrinjalo in s tem posku\xc5\xa1al posnemati svojega predhodnika Wilfreda Gibsona, kmalu pa je za\xc4\x8del uporabljati zanj zna\xc4\x8dilno modro violino, na katero \xc5\xa1e vedno igra. S skupino ELO je posnel \xc5\xa1est studijskih albumov in \xc5\xa1tiri albume v \xc5\xbeivo._NEWLINE_Kaminski je bil eden izmed treh preostalih godalcev skupine ko se je Lynne odlo\xc4\x8dil, da so odve\xc4\x8d potrebam skupine. Kljub temu se je Kaminski udele\xc5\xbeil turnej ELO ob izidu albumov Time in Balance of Power, leta 1983 pa je sodeloval pri snemanju singla "Rock \'n\' Roll Is King". Leta 1986 je Lynne dejal, da nima ve\xc4\x8d na\xc4\x8drtov s skupino ELO in skupina je razpadla. Kaminski in Kelly Groucutt sta \xc5\xbeelela \xc5\xa1e naprej koncertirati z repertoarjem ELO, zato sta ustanovila skupino OrKestra, ki je izdala albuma Beyond the Dream (1991) in Roll Over Beethoven (1993). Skupina je z delovanjem prenehala leta 1992, ko sta se tako Kaminski kot Groucutt pridru\xc5\xbeila sorodni skupini ELO Part II. Kaminski je bil njen \xc4\x8dlan vse do razpada skupine leta 2000._NEWLINE_Poleg hitov s skupino ELO, je Kaminski v za\xc4\x8detku leta 1979 dosegel Top 40 britanske lestvice singlov kot frontman skupine Violinski s singlom "Clog Dance"._NEWLINE_Leta 2000 se je pridru\xc5\xbeil naslednici skupine ELO Part II, The Orchestra, s katero \xc5\xa1e vedno igra._NEWLINE_Leta 2011 je Kaminski sodeloval pri snemanju drugega studijskega albuma angle\xc5\xa1ko-irskega akusti\xc4\x8dnega dueta Fay & Latta, Beauty in Chaos.\n_START_SECTION_\nOsebno \xc5\xbeivljenje\n_START_PARAGRAPH_\nKaminski je poro\xc4\x8den, leta 1988 pa se mu je rodila h\xc4\x8di Danielle.'